
AZ EGYETEMES NEVELÉSTÖRTÉNET TÁG ÉRTELMEZÉSE 

Kéri Katalin 

PTE BTK Nevelés- és Művelődéstörténeti Tanszék 



A neveléstörténet művelői a tudományág születésétől, formálódásától, a 18-19. század 
fordulójától kezdve érdeklődéssel fordultak saját népük, országuk nevelési múltja mellett 
az egyetemes neveléstörténet felé is. Az európai (nyugati) neveléstörténet-írásban a kez- 
detektől máig meghatározó volt magának a kontinens múltjának a tanulmányozása és 
bemutatása, jóllehet, más országok mellett hazánkban is láthatunk példát a szélesebb 
nemzetközi kitekintésre, az első neveléstörténészeink közül például Lubrich Ágost 
(1874-76) vagy Fináczy Ernő (1906, 1914, 1919, 1927, 1934) munkáiban. Ugyanakkor 
a nyugati világban kialakított egyetemes neveléstörténeti kánonba a mai napig alig kerül- 
tek a nem európai (nem nyugati) pedagógiai múltról őrzött ismeretek, és ha igen, akkor 
azok leginkább az ókori államokra vonatkoznak. Későbbi történelmi korszakok nevelés- 
ügyi, nevelésfilozófiai fejleményeiről csak szórványos, nem ritkán hibás és hiányos in- 
formációk szerepelnek a tankönyvekben, lexikonokban, és egyes területek (pl. Latin- 
Amerika, Japán vagy Afrika) neveléstörténetének bemutatása szinte terjesen hiányzik. 

A világban ma számos - gyakran azonban egymástól földrajzi, szemléletbeli, nyelvi 
és egyéb okok miatt elszigetelt - törekvés figyelhető meg az egyetemes neveléstörténet 
kereteinek kitágítását illetően. Tanulmányunkban ezeknek a törekvéseknek a céljairól, 
eredményeiről és sajátosságairól nyújtunk áttekintést. Vizsgálatunkhoz az elmúlt évtize- 
dekben írt neveléstörténeti kézikönyveket használtuk fel, tartalmuk elemzését kompara- 
tisztikus módon végeztük el. Ennek eredményei mellett a tanulmányban összefoglaljuk 
azt, miért lényeges a világméretű perspektíva a neveléstörténet tanulmányozásában, va- 
lamint nyugati és nem nyugati szerzők műveire alapozva bemutatjuk az elmúlt évtizedek 
legfontosabb szemléletbeli változásait, kiemelve a hibákat és a hiányosságokat is. 

A világméretű perspektíva szükségessége 

A 21. század elején szükség van arra, hogy bolygónk gazdasági, politikai, ökológiai, tár- 
sadalmi és egyéb problémáit ne csupán helyi szinten ismerjük és kezeljük, hanem ren- 
delkezzünk az ezeket illető átfogó szemlélettel. Az egyes népeknek, országoknak és kon- 
tinenseknek közös erőfeszítéseket is kell tenniük az emberi civilizáció jövője, túlélése 
érdekében. Szükség van tehát az erők, az ismeretek egyesítésére, és ennek előmozdításá- 
hoz arra is, hogy minél többet tudjunk meg másokról, a másik-vó\. Ez - a nevelés múltjá- 

nak szempontjából is kiemelt fontosságú célkitűzés - hozzájárulhat számos probléma vi- 
lágosabb elemzéséhez. Megoldásukhoz több kutató, például a Toynbee nyomain járó, a 
nevelés történetét tág összefüggéseiben elemző Myers szerint széles, világméretű pers- 
pektíva szükséges {Myers, 1963. 3. o.). Szerinte a nevelésügy átfogó áttekintése abból a 
20. századi jelenségből adódik, hogy „a nyugati világ hirtelen közvetlenebb és kibogoz- 
hatatlanabb kapcsolatban találta magát a világ többi részével, mint korábban bármikor" 
{Myers, 1963. 3. o.). 

Egy ilyen, átfogó és kontinensek felett átívelő szemlélet jegyében íródott egyetemes 
neveléstörténeti kézikönyv szerkesztői az elmúlt években nagy visszhangot kiváltó mű- 
vük előszavában azt fogalmazták meg, hogy fentiek miatt napjainkban (is) kiemelt fon- 
tosságú az ifjúság nevelése, ám a diákoknak nem elegendő olyan életvezetési tanácsokat 
átadni, mint „Élj békében másokkal!" vagy „Fogadd el mások kultúráját!", hanem 
mindennek az előmozdításához mindennapi, folyamatos építkezés szükséges. A modern 
szemléletű, glóbuszszintű neveléstörténet kedvező módon alakíthatja a tudományos 
szemléletet és a multiperspektivikus látásmódot, a saját hazánk és más országok népei 
iránti attitűdöt {Saiimova és Dodde, 2000. 12. o.). A valóban egyetemes neveléstörténet 
művelése ugyanis segít közös szellemi kapcsolódásokat, összekötő kulturális elemeket 
keresni különböző népek között, rámutatva ugyanakkor az egyediségekre, amelyek 
mind-mind az emberiség nevelési múltjának, nevelési örökségének részei. 

Bár ezt az érvelést egyre több és több neveléstörténész elfogadja, Reagan (2005) sze- 
rint az a neveléstörténet, amit hazájában, az USA-ban és általában Nyugaton művelnek 
és tanítanak, elsősorban a saját hagyományokra koncentrál, és csak ritka esetben vet 
számot más, nem nyugati kultúrákkal. Szerinte ez egyrészt érthető, másrészt törekedni 
kell arra, hogy más társadalmak, népek nevelési hagyományai, eredményei is helyet kap- 
janak a neveléstörténeti bemutatásokban, hiszen ezek megismerése segíthet átgondolni 
saját örökségünket és értékeinket, „nyitottabbá válni a fontos nevelési kérdéseket érintő 
alternatív nézőpontokat illetően" (2005. 11. o.). 

Reagan már egy évtizeddel ezelőtt vázolta azt a helyzetet, ami nem csupán az ő hazá- 
jában, hanem világszerte megfigyelhető jelenség: a pedagógusképzés területén kevés 
olyan oktató, kutató van, aki képes átfogó, valóságos képet adni a nem nyugati nevelési 
hagyományokról, ami természetesen eleve nem képzelhető el a nyugati nevelési múlt 
ismerete nélkül. Művében kiemelte azt a kulcsfontosságú gondolatot, miszerint a nyugati 
kutatók minden igyekezetük ellenére a nem nyugati kultúrák tanulmányozása, a nevelés- 
történet világperspektívából való áttekintése során sem tudják levetkőzni nyugati látás- 
módjukat {Reagan, 2005). 



Alapművek a nyugati és a nem nyugati kultúrák nevelési múltjáról 

Mielőtt néhány, az elmúlt évtizedekben keletkezett, nem csupán a nyugati (európai), ha- 
nem a világ más részeiről is adatokat tartalmazó külföldi neveléstörténeti kézikönyvek 
egy (jelentős) részét áttekintenénk, szükséges a fogalomhasználat sajátosságainak rövid 
áttekintése. Nem új keletű, már a középkorban is használatos fogalompárként emelhetjük 

ki Nyugat és Kelet kapcsolatát. A középkori európai emberek számára egészen a gyar- 
matosításokig megfelelőnek tűnt ez a szópár ahhoz, hogy saját occidentális identitásukat, 
értékeiket - szembeállítva a keletivel, azaz mindennel, ami nem európai - megfogal- 
mazzák, erősítsék. Azonban minél inkább távoli, korábban nem ismert területekre me- 
részkedett az európai ember, annál inkább belátta, hogy a világnak számos, a nyugati 
kultúrától jelentősen különböző területe van, s ráadásul a keleti országok is meglehető- 
sen eltérő történeti utat jártak be, közel sem azonosak. 

Ankerl Géza (2000), az összehasonlító jogi, szociológiai és kultúrtörténeti vizsgáló- 
dások kiemelkedő alakja nem véletlenül adta még most, a közelmúltban megjelent gyűj- 
teményes kötetének is azt a címet, hogy Nyugat van, Kelet nincs. A tanulmánykötetről írt 
elemzésében Farkas János (2001. 885. o.) ezt írja: „A Nyugat tehát mint fogalom - léte- 
zik, de ugyanez már nem mondható el a Keleti civilizációról. A Kelet fogalmába bele- 
foglalt kínai, indiai és arab-muzulmán civilizáció ugyanis nemcsak a Nyugattól tér el, 
hanem egymástól is. Az eltérések akkorák, hogy a Kelet fogalma valójában üres. Csupán 
ideológiai konstrukció, amelynek az a funkciója, hogy megalkotásával és alkalmazásával 
a Nyugat kiemelje és elfogadtassa saját »civilizáló küldetését«". A nyugati ember Kelet 
felé fordulásának történetét, annak jellemzőit az ókortól napjainkig egy, a közelmúltban 
megjelent tanulmányában Mund Katalin (2004) tekintette át. 

A külföldi egyetemes neveléstörténeti kézikönyvek címeiben, alcímeiben mindazon- 
által gyakran találhatjuk a nyugati és a keleti jelzőket. Újabban ugyanakkor az angol 
nyelvterületen egyre gyakrabban találkozhatunk a nyugati megjelölés mellett (amely jel- 
ző az európai kontinens országai mellett az észak-amerikai, sőt, részben az ausztrál kon- 
tinens államaira is utal) a nem nyugati kifejezéssel, és ez jelöli valamennyi egyéb konti- 
nenst. Reagan (2005) például a nyugati világ, napjainkban hozzáférhető egyik legkomp- 
lexebb könyvét készítette el a nem nyugati kultúrák nevelési hagyományainak történeté- 
ről. A Non-Western Educational Traditions. Indigenous Approaches to Educational 
Thought and Practice című könyv alapmű a téma külföldi szakirodalmát illetően. A 
szerző a Bevezetőben is jelzi, hogy művét elsősorban az amerikai tanárképzésben részt 
vevő diákoknak és érdeklődő szakembereknek szánja, tankönyvként (az egyes fejezetek 
után kérdések és feladatok) találhatók, ami meghatározta a könyv fejezeteinek terjedel- 
mét. Az összehasonlító neveléstudomány időben és térben való kiterjesztése mellett a 
kötetre jellemzők a történetfilozófiai, ismeretelméleti felvezetések, valamint a kutatások 
jövőbeni kiterjesztésének lehetőségeit vázoló alfejezetek. Fontos fogalomtisztázásokat 
lelhetünk fel a műben, például az etnocentrizmus, a konstruktivista episztemológia, a 
kultúrakoncepciók vonatkozásában. A könyv tíz fő fejezetéből három (1., 2., 10.) foglal- 
kozik kutatás-módszertani és elméleti kérdésekkel. A kötet magvát alkotó, a 257 oldalas 
főszöveg zömét adó (az 55. oldaltól a 247-ig tartó) részekben foglalja össze Reagan a 
különböző, nem nyugati kultúrák neveléstörténetének jellemzőit. Szó esik az afrikai, a 
mezo-amerikai (maja és azték), az észak-amerikai őslakos, a konfuciánus kínai, a hindu 
és buddhista, a roma, valamint a muszlim nevelés múltjáról. 

Reagan művéhez hasonló, a nevelés elméletének és gyakorlatának térben és időben is 
tágan értelmezett, 20. századig tartó történetét vázolta fel munkájában a kenyai szerzőpá- 
ros, Sifuna és Otiende (1992) is. Az őskori, az ókori egyiptomi, indiai, kínai, zsidó, gö- 
rög és római nevelés gyakran, más művekben is bemutatott jellemzői mellett a szerzők 

részletesen kitértek az afrikai hagyományos nevelés bemutatására is, és kutatásaik nyo- 
mán sajátos, a gyarmatosítók nézőpontja helyett az őslakosok szemszögéből láttatott ne- 
velési múlt tárul a szemünk elé. Az iszlám nevelés történetét is kenyai látószögből ismer- 
tetik, hiszen az országban a muszlim nevelés eszméinek és intézményeinek integrálása 
éppúgy a helyi hagyományok szegényedéséhez vezetett, mint a nyugatiaké. 

Szintén a nézőpont megválasztásának fontosságára és az időben, térben egyaránt ki- 
terjedt összehasonlítás szükségességére hívták fel a figyelmet azon tanulmányok, ame- 
lyek egy 1994-es összehasonlító neveléstudományi konferenciát követően születtek. Az 
East-West Dialogue in Knowledge and Higher Education című kötet különösen a nyuga- 
ti felsőoktatás alakulásának szemszögéből vizsgálja a keleti hatásokat (Hayhoe és Pan, 
1996). Már a kötet bevezető tanulmánya felveti azt a kérdést, hogy egyáltalán lehetsé- 
ges-e európaiként értően tanulmányozni, lényegileg megérteni a régi kínai klasszikuso- 
kat és tudományosságot. A fő kérdés, amire az egész kötet választ keres: a Föld népeinek 
hatalmas kulturális különbségei ellenére hogyan lehetséges befogadni, fejleszteni, egye- 
temi keretek között továbbadni a sokszínű értékeket. A kötet több szerzője is utal arra 
hogy az ismeretek, tudományos eredmények, illetve (felső)oktatási formák elterjedése a 
világban, meghatározóvá válásuk az elmúlt évszázadokban, alapvetően a hatalmi elren- 
deződések, politikai viszonyok következménye volt. Winchester (1996) szellemes mó- 
don e sorokkal kezdi tanulmányát „Ha Dzsingisz kán nem találkozott volna olyan nagy 
katonai ellenállással Nyugat-Európában, vagy ha esetleg nem halt meg volna túl korán, 
akkor a [976-ban alapított] Jüelü Akadémia lehetett volna a világ felsőoktatási intézmé- 
nyeinek modellje." (17. o.). Rajagopal (1996) azt fejtette ki, hogy a hatalmas és eredeti 
tudással rendelkező Indiában a muszlim invázió után csupán búvópatakként éltek a régi 
tudományok, a második nagy megszállás, a brit gyarmatosítás után pedig az ország külső 
(angol) mintára fejlesztette felsőoktatását (is) - [lásd erről bővebben Bay (1958)]. 

Ezzel szemben a nagy megszállásokat sikeresebben hárító Kínának mindig is meg- 
volt az a lehetősége, hogy válasszon a helyi (az ősi kínai) és a külső képzési modellek 
közül. A két hatalmas ázsiai állam matematikatörténetét a szerző olyan jelentősnek tart- 
ja, hogy felhívja a figyelmet arra (ami a neveléstörténet tanulmányozójának nézőpont- 
választási felelősségére is rámutat), hogy amit általában matematika-történetként emle- 
getünk, az valójában nem más, mint az európai matematika története. Rajagopal (1996) 
szerint, ha a nézőpontunkon változtatunk, és képessé válunk rálátni a tudásátadás bonyo- 
lult, téren és időn át húzódó, kultúrközi folyamataira, akkor szükségessé válik az emberi- 
ség emelkedéseként, a Nyugat technológiai győzelmeiként megírt történelem újrakonst- 
ruálása. Mindez a neveléstörténet vonatkozásában is igaz. 

Youguang (1996) saját írásában azt emelte ki, hogy a társadalmi evolúció nem hason- 
lítható a biológiaihoz. Szerinte minden kultúrának különálló útja van, nem fűzhető fel 
egy egységes, az összes kultúrát jellemző fejlődési irányra. Ő is, és a kötet egy másik 
szerzője, Barlosky (1996) is felhívták a figyelmet arra, hogy a tudomány és a tudomá- 
nyos eredmények értelmezése Nyugaton és Keleten ontológiai és episztemológiai termé- 
szetű különbségek miatt is eltér. Utóbbi tudós kiemelte még azt - hivatkozva Shuli 1992- 
es, a kínai természettudományokról tartott, A Modern Interpretation of Sinic Science, A 
Knowledge Across Cultures: Unversities East and West (A kínai tudomány modern ér- 
telmezése, egy kultúrákon átívelő tudás: keleti és nyugati egyetemek) című torontói elő- 

adására -, hogy a nyugati tudomány a keleti gondolkodási minták leírásakor azokat csu- 
pán misztikus, varázslatos sémákként ábrázolja. 

Több olyan munkát is sorolhatunk az elmúlt évek külföldi monográfiái közül, 
amelyek részleteikben foglalkoznak a tágan értelmezett egyetemes neveléstörténettel. 
Említhető például a Lowe Roy szerkesztésében készült négykötetes mű, a History of 
Education. Major Themes című, 2000-ben megjelent munka, amelyben a szerzők átte- 
kintették az elmúlt három évtized legfontosabb, a nyugati világ (pontosabban az angol 
ajkú országok) neveléstörténészei által tanulmányozott témákat. A mű negyedik kötete 
az iskolarendszer-történeti vizsgálódásokat taglalja, különösen sok egyetemes történeti 
részletet tartalmaz, köztük például az Etnicitás és nevelés és az Imperializmus és nevelés 
című fejezeteket. 

Más könyvek, például a Philanthropy in the World 's Traditions csupán fő témájuk- 
hoz kapcsolódóan, ám nagyon széles körű, a világ különböző kultúráira kitekintő módon 
írnak az egyetemes neveléstörténetről. A kötet bemutatja, hogy nem csupán a keresztény 
Nyugat, hanem a bolygó számos más vallása és területe is gazdag példákat sorakoztat fel 
a filantropizmus történetére vonatkozóan. A buddhista, hindu, muszlim, zsidó, őslakos 
amerikai és sok más vallási tradíció áll a könyv tanulmányainak középpontjában. Neve- 
léstörténeti szempontból különösen fontos Tucker (1998) Japánnal, az ott kibontott kon- 
fuciánus etikával és neveléssel foglalkozó fejezete. A kötet szerkesztői már bevezetőjük- 
ben jelzik, hogy nem csupán a filantropizmus, hanem tágabb, átfogóbb értelemben a kul- 
túra összehasonlító elemzésének egy módjával próbálkoznak művükben. Payton (1998) 
definíciójára támaszkodva úgy fogalmaznak, hogy a filantropizmus akaratlagos cselek- 
vés a közjó előmozdítása érdekében, és ennek, miként a kötet tanulmányaiból is kiderül, 
fontos eleme az erkölcsi nevelés {Ilchman, Katz és Queen, 1998). 

Kutatásaink, nemzetközi kitekintésünk lényeges alapját jelentik azok a művek is, 
amelyek egy-egy, nem a nyugati kultúrkörhöz tartozó nép, földrész vagy ország nevelési 
múltjával foglalkoznak. Filozófiai, ismeretelméleti szempontok miatt is fontos például 
Asafo-Agyei Okra (2003) munkája, ami a ghánai neveléstörténet tanulmányozásából ki- 
indulva átfogó, magát az afrikai nevelésfilozófiai gondolkodást jellemző áttekintést ad. 
A szerző a mű Előszavában leszögezi, hogy azok a könyvek, amelyek az USA könyvtá- 
raiban az afrikai nevelésügyről, annak múltjáról megtalálhatók, többnyire arról szólnak, 
hogy milyen (nyugati) oktatási reformokat valósítottak meg a fekete kontinensen. Filo- 
zófián, nevelésfilozófián az Afrikával foglalkozó nem afrikai tudósok szinte kivétel nél- 
kül azt értik, ami a fogalmak európai tartalmát, koncepcióját jelenti. Azonban Asafo- 
Agyei - több más szerzőhöz hasonlóan - felteszi a súlyos kérdést: Miért is kellene a ku- 
tatások során a nyugati kritériumokat, gondolati sémákat használni a nem nyugati kultú- 
rák megismeréséhez? Kifejteti, hogy Afrikában a filozófiai tudás az évezredek alatt 
közmondásokban, mítoszokban, népmesékben, népdalokban, rituálékban, népi hitekben, 
népszokásokban és néphagyományokban található, illetve művészeti szimbólumokban, 
társadalmi-politikai intézményekben és gyakorlatban él (Asafo-Agyei, 2003). Példaként 
említi a - vizsgálódásai középpontjában álló - ghánai akan népet, amelynek tagjai írás- 
tudatlanok, ám az élet legmélyebb kérdéseiről, filozofikus gondolatokról is szólnak - a 
nyugati fül számára filozofikus üzenetként értelmezhetetlen - dobnyelv hangjai éppúgy, 
mint például gyászénekeik (Busia, 1962). 

Már az 1960-as években, többek között, Muntu (1961) is kifejtette, hogy erősen vi- 
tatható az a nyugati gondolkodásmód, ami az afrikai történelmet az európaival veti ösz- 
sze, és így a művelt, haladó, igazi européer emberekkel szemben - előítéletes módon - 
az afrikaiakat pogányoknak, vadaknak, primitíveknek tartják, gyakran megtoldva mind- 
ezt azzal a nem kevésbé hamis kijelentéssel, hogy az afrikaiak tiszta, természetes emberi 
lények, akik mezítelenül és gondtalanul, vígan élnek az őserdőben, egyik napról a másik- 
ra, szobrokat farigcsálnak, krokodilokról és elefántokról mesélnek „A minél inkább pri- 
mitív" annyit tesz: „minél inkább afrikai" (Asafo-Agyei, 2003. 15. o.). 

A szerző szerint az afrikai neveléstörténet bemutatását sem lehet mindezek miatt az 
elmúlt évszázadokban szokásos módon, vagyis a nyugati szempontok szerint folytatni, 
hanem új nézőpontokat, afrikai közelítéseket kell találni. Asafo-Agyei (2003) Ghána pél- 
dáját emelte ki, amelyről az ország neveléstörténetét összefoglaló korábbi művek általá- 
ban mint olyan földrajzi helyről írtak, ahová a nevelést az európaiak (előbb a portugálok, 
majd a hollandok, később az angolok) vitték. Valójában, miként a kutató rámutat, csupán 
arról szólnak az írott források, hogy az intézményesült, az európai iskolák mintájára 
szervezett oktatási intézményeket szervezték a 17. századtól kezdődően az akkori Arany- 
partnak nevezett terület tengerparti városaiban (és csakis ott) az odaérkező európaiak, és 
ezekbe az iskolákba szinte kizárólag a kereskedők gyermekei, illetve vegyes házassá- 
gokból született mulatt fiatalok jártak (és csak ők). Azok a művek, amelyek a nevelés 
történetét Ghánában a misszionáriusok érkezésétől datálják, és nem vesznek tudomást a 
terület gazdag nevelési hagyományokkal rendelkező - ám a szóbeliségre és a gyakorlati 
cselekvésre alapuló - múltjáról, konceptuálisán hibásak. 

Asafo-Agyei felidézte Sifuna és Otiende (1992) gondolatait: „tévedés, ha azt hisszük, 
hogy csakis az írni-olvasni tudás és a nyugati formális iskolai képzés jelentik a nevelés 
épületének elemeit", mert a nevelés felkészülés az életre abban a társadalomban, amely- 
be beleszülettünk, ezért „a korai európaiak is nagyot tévedtek abban, hogy ők hozták el a 
nevelést Afrika teljesen neveletlen népességének" (idézi Asafo-Agyei, 2003. 34-35. o.). 
A szerző utalt a Fekete írók és Művészek 1959-ben tartott, második, római kongresszu- 
sának záródokumentumára is, és annak a Commission on Philosophy (Minogue és 
Molloy, 1974) által megfogalmazott megoldási javaslatait idézte, mint olyan gondolat- 
sort, amely nagyban hozzájárulhat az afrikai (nevelés)filozófia és neveléstörténet kibon- 
tásához, valósághű megismeréséhez (Asafo-Agyei, 2003). 

A tág kitekintéssel értelmezett egyetemes neveléstörténet megismerését az utóbbi év- 
tizedekben jelentősen előmozdítják azok a munkák, amelyek a nyugati világban a tör- 
ténelem különböző korszakaiban és más-más földrajzi területen élt pedagógiai gondol- 
kodók életművét fűzik egybe. A neveléstörténet, nevelésfilozófia-történet korábbi ösz- 
szegzéseitől eltérően ezekben a kötetekben már nem csupán a (szakmai körökben közis- 
mert) európai (észak-amerikai) törekvéseket, pedagógiai eszmeáramlatokat követhetjük 
nyomon, hanem rálátásunk nyílik más kultúrák kiemelkedő személyiségeinek munkás- 
ságára is. Ezek a kötetek szinte minden esetben nemzetközi kutatócsoportok által szület- 
tek, és egy-egy köteten belül az azonos szerkesztési elvek lehetővé teszik az életművek 
összevetését, illetve különböző, például hatásvizsgálatok elvégzését. Természetesen, va- 
lamennyi efféle kötet esetében felmerül a kérdés, hogy miért éppen azok a gondolkodók 
kerültek egymás mellé, akiket a szerkesztő(k) és tanácsadóik kiválasztottak. (Ezekben a 

kötetekben több alkalommal szerepel magyar oktatáspolitikus és/vagy pedagógiai gon- 
dolkodó életműve is.) 

Az angol nyelvterületek egyik legfontosabb, sokat idézett, életműveket összegző 
munkája a Palmer (2001a) által szerkesztett Fifty Major Thinkers on Education: From 
Confucius to Dewey című könyv. Az ötven, a kötetben bemutatott gondolkodó közül a 
kínai Konfuciusz, az arab al-Ghazálí és Ibn Tufajl, a puerto-ricói Eugenio Maria de 
Hostos, az indiai Rabindranath Tagore és Mohandas Karamcsand Gandhi, illetve az 
afro-amerikai William Edward Burghardt du Bois azok, akik a nem nyugati kultúrát 
képviselik. A kötet párja az, a modern pedagógiai gondolkodókat bemutató, szintén 
Palmer (2001b) által szerkesztett könyv, amely Fifty Modern Thinkers on Education: 
from Piaget to the Present címmel látott napvilágot. A szerkesztői előszó szerint a két 
kötet együttesen a legrégibb időktől a 21. század elejéig mutatja be azoknak a szemé- 
lyeknek a nevelésről vallott felfogását, akik a legnagyobb hatással voltak a világban a 
pedagógia, az oktatásügy alakulására. A rövid életrajzi bevezetők után a tanulmányok 
írói egységes szempontok szerinti tartalom-kiemeléssel írták le az egyes gondolkodók 
szellemi és gyakorlati életre tett hatását, és valamennyi tanulmány végén jegyzetek és 
irodalmi ajánló segíti az érdeklődő olvasók további tájékozódását, kutatásait. Az olvasók 
számára fontos mutató minden tanulmány végén az, ami arra utal, hogy a kötetben sze- 
replő személyek közül kik hatottak az adott gondolkodóra, illetve kikre tett befolyást ő 
maga. A szerkesztőnő előszavában kifejtette, milyen széles körű tájékozódást és nehéz 
döntéseket kívánt a két könyv összeállításánál a kétezer éves időtávlat, az évezredek alatt 
élt számos kiváló gondolkodó közül a legjelentősebbek, a legnagyobb hatást kiváltók 
beváló gatása, és jelzi, hogy a könyvek anyaga korántsem meríti ki a témát. Miként írja, a 
válogatás egyik fontos szempontja az volt, hogy olyanok kerüljenek a kötetbe, akiknek 
széleskörű, sokak gondolkodására kiható hatása volt a pedagógia történetében (Palmer, 
2001a). 

Átfogó, a világ nevelési múltját sokszínűen bemutató kötetek természetesen nem 
csak angol nyelvterületen születtek. A mexikói Larroyo (1973) vaskos neveléstörténeti 
kötete a számos kiadást megért, eredetileg 1944-ben megjelent História generál de la 
pedagógia hasonló szemlélettel íródott, címével összhangban valóban a pedagógia 
általános története. Benne a szerző kronologikus rendben, széles társadalom- és kultúr- 
történeti beágyazottsággal mutatja be különböző földrészek neveléstörténetét. Kézi- 
könyve monumentális vállalkozás, ám tág témájából következően csak viszonylag rövid 
áttekintést nyújt az egyes területekről. A további tájékozódást viszont megkönnyíti a 
mestermunkának tekinthető, gazdag, sokrétű és soknyelvű bibliográfia. 

Moszkvában jelent meg angol nyelven Salimova és Dodde (2000) szerkesztésében az 
az újszerű és példaértékű kötet, ami 18 ország neveléstörténetének áttekintését nyújtja 
egy-egy tágabb és hasonló módon tagolt tanulmányban. Ausztrál, azerbajdzsáni, kínai, 
angol, finn, francia, német, görög, indiaijapán, holland, lengyel, orosz, dél-afrikai, sváj- 
ci, szír, török és amerikai kutatók kaptak lehetőséget annak bemutatására, hogy mivel 
járult hozzá saját népük, országuk a nevelési eredmények gazdagodásához. Az egységes 
tanulmányírási és szerkesztési szempontok mellett hihetetlenül színes, az egyes földrajzi 
területek különbségeit jól felszínre hozó, ezért a komparatív neveléstörténet műveléséhez 
jó alapot adó munka született. Ahogyan a szerkesztők kiemelték, az együttesen áttekin- 

tett tanulmányok rámutattak arra, hogy az ember minden történelmi korban és helyszínen 
egyszerre terméke és alakítója, teremtője is a történeti folyamatoknak, illetve a peda- 
gógiai gondolatoknak, a nevelésnek kiemelt szerepe van az egyén életében éppúgy, mint 
népek, országok sorsában, végső soron a történelem alakításában. 

Franciaországban napjaink kiváló nevelésfilozófusa, eszmetörténésze, Houssaye 
roueni professzor érdeme elsősorban, hogy a világ különböző, és nem csak európai (nyu- 
gati) feléről származó pedagógiai gondolkodóiról készültek hasonló jelentős nemzetközi 
(virtuális) kutatócsoportokat mozgató kötetek az elmúlt két évtizedben. Tanácsadóként 
és szerzői közreműködőként - Magyarországról Kovács Sándor mellett - e tanulmány 
írója is megfigyelhette azt a hosszadalmas és sok szervezési munkát igénylő előkészítést, 
amelynek eredményeképpen ez a monumentális vállalkozás elkészült. A köteteket, ha- 
sonlóan a már említett művekhez, egységes tematikájú tanulmányok alkotják, melyekből 
a neveléstörténet nagyjainak pedagógiai gondolatai ismerhetők meg {Houssaye, 1994, 
1996, 2002, 2008). 



Az egyetemes neveléstörténeti kézikönyvek jellemzői 

A tanulmányban eddig áttekintett, a közelmúltban keletkezett szakirodalmi munkákkal is 
alátámasztható, hogy az átfogó, kulturalista alapokon álló egyetemes neveléstörténeti 
vizsgálódásokra és az eredmények bemutatására többféle metódus, szemléletmód is kí- 
nálkozik. Az egyik lehetőség az - amit például a Salimova és Dodde (2000) által szer- 
kesztett mű is követ - hogy különböző országok nevelési múltját tekintik át, megteremt- 
ve ezzel a későbbi összevetés alapját. Bár üdvözlendő minden ilyesfajta kezdeményezés, 
törekvés, azonban ahhoz, hogy az egyetemes neveléstörténet minél teljesebben kibonta- 
kozzék és megteremtődjön az összevetésekhez szükséges alap, nélkülözhetetlen bizo- 
nyos fogalmi-értelmezési keret kidolgozása. Az efféle áttekintés kétségtelen előnye, 
hogy a korábbinál tágabb rálátást ad különböző kultúrákra, és elősegíti, elmélyíti a világ 
eltérő részeiből származó kutatók együttműködését, reflektorfénybe állítja a neveléstör- 
ténet nemzetközi szinten korábban nem ismert részleteit, segít rávilágítani az országok 
közötti hasonlóságokra és egyediségekre, különleges nevelési jelenségekre. Mindezzel 
hozzájárulhat a globális etika kialakulásához, a kultúrák közötti kapcsolatok kiteljesedé- 
séhez, végső soron gyengítheti, gátolhatja például az előítéletek, a hibás sztereotípiák, a 
sovinizmus, a fajgyűlölet kialakulását. 

Ugyanakkor az ilyen típusú egyetemes neveléstörténeti áttekintéseknek számos olyan 
hibája, hiányossága is van, amely az értelmezési keret és fogalmak meghatározásának 
nehézségéből következik, hiszen a kötetek szerkesztőire, az egyes országok bemutatását 
végzőkre saját fogalomhasználat, történészi, neveléstudományi, filozófiai ismeretek jel- 
lemzők. Ezt tovább bonyolítja az, hogy kultúránként mennyire eltérő lehet a múlt kor- 
szakolása, a (történeti) idő felfogása. Az egyes országok neveléstörténetét bemutató 
egyetemes neveléstörténeti munkák hiányossága továbbá az, hogy sohasem képesek 
megjeleníteni az emberiség nevelési múltjának egészét, mert ez még akkor sem teljesül- 
ne, ha valamennyi ország jellemzése helyet kapna az efféle átfogó művekben, hiszen ez 

óhatatlanul elmosná az egyes népcsoportok, több államban jelen lévő (esetleg önálló ál- 
lami alakulattal nem is rendelkező) nemzetek múltjának a jellemzőit, nem is beszélve a 
mára eltűnt, beolvadt népekről. Az egyetemes neveléstörténetet különálló országok ne- 
velésügyi históriájaként bemutató könyvek hiányossága még az, hogy a kultúrközi, or- 
szághatárok felett átívelő művelődési-nevelési kapcsolatok szinte teljesen háttérben ma- 
radnak. Ugyanakkor a tág keretek között értelmezett egyetemes neveléstörténet egyik 
legfontosabb célja éppen az, hogy a kultúrák közötti kapcsolatokra, hatásokra, illetve a 
közöttük lévő hasadásvonalakra rámutasson. 

Az egyetemes neveléstörténet megközelítésének másik módja az, hogy a világ kü- 
lönböző területeiről válogatva a pedagógiatörténet jeles képviselőinek életművét gyűjtik 
egy csokorba. Az utóbbi évtizedben például a francia kiadókra jellemző ez a szerkesztési 
mód, ami nagyon hasznos lehet abból a szempontból, hogy a korábban megszokottnál át- 
fogóbb képet ad a pedagógiai gondolkodás, a nevelésfilozófia történetéről, részben rávi- 
lágít arra is, hogy a pedagógiai gondolatok, iskolai programok hogyan vándoroltak tér- 
ben és időben a történelem során. Az ilyen monumentális összefoglalások nagyszerű ki- 
indulópontok lehetnek a hatásvizsgálatok tágabb körű kibontásához, a gondolkodástörté- 
net árnyaltabb megértéséhez. 

Ugyanakkor az egyes országok neveléstörténetét egymás mellé illesztő kézikönyvek- 
hez hasonlóan, a legszélesebb merítéssel dolgozó, az egyes pedagógiai gondolkodók 
életművét bemutató összeállítások is mindig hiányosak lesznek. Ebben az esetben is 
fennáll a válogatás szubjektivitásának problémája: az egyik legutóbbi, monumentális, az 
UNESCO által támogatott négykötetes pedagógiai arcképcsarnokban a magyarországi 
nevelés történetéből Trefort Ágoston és Eötvös József bemutatása kapott helyet, ami 
ugyan örvendetes, ám elgondolkodtató is, ha más, a kötetben nem szereplő egykori kivá- 
lóságainkra, például az oktatáspolitika jelentős szereplőire gondolunk (Morsy, 1995). 

Az említett hiányosságok, problémák, értelmezési nehézségek ellenére a különböző 
(európai és más kontinensen lévő) országok neveléstörténetét bemutató könyvek és az 
egyes népek múltjából felidézett pedagógiai gondolkodók, iskolateremtők életművét ösz- 
szefoglaló válogatások nagyon fontos lépéseket jelentenek a mostaninál teljesebb, való- 
ban egyetemes neveléstörténet műveléséhez. Ahhoz, hogy ez ne csupán utópisztikus és 
kevés haszonnal kecsegtető vállalkozás legyen, sok-sok szempontot, módszertani és tar- 
talmi kérdést kell végiggondolniuk a világ neveléstörténészeinek, kutatócsoportjainak, 
tudományos szervezeteinek. 



A tanulmány az MTA Bolyai János Kutatási ösztöndíjának támogatásával készült (Ügyszám: 
BO/004 11/06). 



273 



Kéri Katalin 



Irodalom 

Ankerl Géza (2000): Nyugat van, Kelet nincs. Értől az Óceánig. Osiris Kiadó, Budapest. 

Asafo- Agyéi, O. K. (2003): Nyansapo (the WisdomKnot): Toward an African Philosophy ofEducation. 
Routledge, London. 

Barlosky, M. (1996): Sinic Science, Postmodernism and Knowledge: Rethinking Knowledge in the Social 
Sciences. In: Hayhoe, R. és Pan, J. (szerk.): East-West Dialogue in Knowledge and Higher Education. An 
East Gate Book, E. Sharpé, Armonk, New York, London. 51-64. 

Bay, W. Th. (1958, szerk.): Source of Indián Tradition. Columbia University Press, New York. 

Busia, K. A. (1962): The Challenge ofAfrica. Frederick A. Praeger Publishers, New York. 

Farkas János (2001): Nyugat van, Kelet nincs. Az Értől az Óceánig. Magyar Tudomány, 7. 
http://epa.oszk.hu/00700/00775/00032/index.htm. Letöltés ideje: 2010. 08. 02. 

Fináczy Ernő (1906): Az ókori nevelés története - Vezérfonal egyetemi előadásokhoz. Hornyánszky Viktor 
Könyvkiadóhivatala, Budapest. 

Fináczy Ernő (1914): A középkori nevelés története - Vezérfonal egyetemi előadásokhoz. Hornyánszky Viktor 
Könyvkiadóhivatala, Budapest. 

Fináczy Ernő (1919): A renaissancekori nevelés története - Vezérfonal egyetemi előadásokhoz. Hornyánszky 
Viktor Könyvkiadóhivatala, Budapest. 

Fináczy Ernő (1927): Az újkori nevelés története, 1600-1800 - Vezérfonal egyetemi előadásokhoz. Magyar 
Királyi Egyetemi Nyomda, Budapest. 

Fináczy Ernő (1934): Neveléselméletek a XIX. században. Magyar Tudományos Akadémia, Budapest. 

Hayhoe, R. és Pan, J. (1996, szerk): East-West Dialogue in Knowledge and Higher Education. M. E. Sharpé, 
Armonk, New York, London. 

Houssaye, J. (1994, szerk.): Quinze pédagogues - leur influence aujourd'hui. Armand Colin, Paris. 

Houssaye, J. (1996, szerk.): Pédagogues contemporaines. Armand Colin, Paris. 

Houssaye, J. (2002, szerk.): Premiers pédagogues: de VAntiquité á la Renaissance. ESF, Issy-les-Moulineaux. 
Houssaye, J. (2008, szerk.): Femmes pédagogues. 1-2. Fabert, Paris. 

Ilchman, W. F., Katz, S. N. és Queen, E. L. (1998, szerk.): Philanthropy in the World' s Traditions. Indiana 
University Press, Bloomington. 

Larroyo, F. (1944/1973): História generál de la pedagógia. Expuesta conforme al método de los tipos 
históricos de la educación. Porrúa, México. 

Lowe, R. (2000, szerk.): History ofEducation. Major Themes. I-IV. Routledge, London. 

Lubrich Ágost (1874-76): .4 nevelés történelme I-III. Hunyadi Mátyás Intézet, Budapest. 

Morsy, Z. (1995, szerk.): Penseurs de Véducation. I-IV. UNESCO, Paris. 

Mund Katalin (2004): A „keleti bölcsesség" jelentésváltozása. In: Dömötör Bea, Gergely András és Kemény 
Márton (szerk.): Motogoria - Tanulmányok Sárkány Mihály 60. születésnapjára. MTA Politikai Tudomá- 
nyok Intézete Könyvkiadó Kft., ELTE Kulturális Antropológia Szakcsoport, Budapest. 187-209. 

Muntu, J. J. (1961): The New African Culture. Faber and Faber, New York. 

Myers, E. D. (1963): Education in the Perspective of History. Longmans, London. 

Palmer, J. A. (2001a, szerk.): Fifty Major Thinkers on Education: From Confucius toDewey. Routledge, 
London and New York. 

Palmer, J. A. (2001b, szerk.): Fifty Modern Thinkers on Education: from Piaget to thePresent. Routledge, 
London and New York. 



274 



Az egyetemes neveléstörténet tág értelmezése 

Payton, R. L. (1998): Philanthropy: Voluntary Action for the Public Good. American Council on Education. 
Macmillan, New York. 

Rajagopal, P. (1996): Chinese Mahematics and the West. In: Hayhoe, R. és Pan, J. (szerk.): East-West 
Dialogue in Knowledge and Higher Education. M. E. Sharpé, Armonk, New York, London. 26-43. 

Reagan, T. (2005): Non-Western Educational Traditions. Indigenous Approaches to Educational Tought and 
Practice. Lawrence Erlbaum Associates, Publishers, Mahwah, New Jersey, London. 

Salimova, K. és Dodde, N. L. (2000, szerk.): International handbook on history of education. Orbita, Moscow. 

S ifiina, D. N. és Otiende, J. E. (1992): An Introductory History of Education. Nairobi University Press, 
Nairobi. 

Tucker, M. E. (1998): A View ofPhilantrophy in Japán: Confucian Ethics and Education. In: Ilchman, W. F., 
Katz, S. N. és Queen, E. L. (szerk.): Philanthropy in the World's Traditions. Indiana University Press, 
Bloomington. 169 197. 

Winchester, I. (1996): Cultural Differences and the Reception of University Disciplines. In: Hayhoe, R. és Pan, 
J. (szerk.): East-West Dialogue in Knowledge and Higher Education. M. E. Sharpé, Armonk, New York, 
London. 17-26. 

Youguang, T. (1996): Cultural Graft and Higher Education. In: Hayhoe, R. és Pan, J. (szerk.): East-West 
Dialogue in Knowledge and Higher Education. M. E. Sharpé, Armonk, New York, London. 43-53. 



275 



Kéri Katalin 



ABSTRACT 



KATALIN KÉRI: PARADIGM SHIFT IN INTERPRETING THE UNIVERSAL HISTORY OF 

EDUCATION 

In addition to their respective national histories of education, researchers of educational 
history have alsó shown an interest in the global perception of the field since the emergence 
of the discipline at the turn of the 19* century. Western European educational historiography 
has placed a strong emphasis on Continental history since the beginning, albeit one can find 
examples of a wider, more international outlook, for instance in the work of Ágost Lubricht 
and Ernő Fináczy in Hungary. However, the universal canon of educational historiography 
that has förmed in the Western world has involved little understanding of the educational past 
of non-European (i.e. non-western) societies, and the little it has included has only made 
reference to ancient cultures. Consequently, the educational policy and philosophy of more 
recent eras have been incompletely, and often inadequately, represented in textbooks and 
lexicons; moreover, entire regions (e.g. Latin America, Africa and Japán) are completely 
absent. 

However, numerous geographically, conceptually or linguistically isolated endeavours can 
be found in the world today that aim at expanding the frameworks of universal educational 
history. This study provides an overview of the aims, findings and characteristics of these 
efforts based on handbooks of educational history written in recent decades. The documents 
are analyzed comparatively. In addition, the paper stresses the importance of a world-wide 
perspective in studying the history of education and reflects on the most significant changes 
in perception more recently, utilizing the works of western and non-western authors and 
highlighting their mistakes and shortcomings. 

